Tre unge menneskers kørsel på en knallert endte fatalt natten til lørdag i Nykøbing Mors. På Kærvej kørte knallerten ind i en holdende bil. Den 19-årige fører af knallerten blev erklæret død ved ankomsten til hospitalet. Bag på knallerten sad en pige på 15 år og en dreng på 16. Begge kom alvorligt til skade, men sidstnævnte fik de værste kvæstelser, og hans tilstand betegnes som kritisk. Drengen blev overført til Aalborg Sygehus. Ingen af de tre bar styrthjelm, oplyser politiet, som ikke kan sige, om føreren var beruset. Alle tre er fra Mors. /ritzau/

Opsummering:
Ingen af de tre unge på knallert bar styrthjelm, da de forulykkede i Nykøbing Mors. En døde, og en anden er i kritisk tilstand.